# Associació Espanyola de Normalització i Certificació

L'Associació Espanyola de Normalització i Certificació (Asociación Española de Normalización y Certificación, AENOR) és una entitat dedicada al desenvolupament de la normalització i la certificació (N+C) en tots els sectors industrials i de serveis.

## Descripció i funcions

AENOR és una institució espanyola, privada, independent, sense ànim de lucre, que contribuïx, mitjançant el desenvolupament d'activitats de normalització i certificació (N+C) a millorar la qualitat en les empreses, els seus productes i serveis, així com a protegir el medi ambient i, amb això, el benestar de la societat. Està reconeguda en els àmbits nacional, comunitari i internacional per al desenvolupament de les seves activitats, i acreditada per diferents organismes d'acreditació, entre ells l'Entitat Nacional d'Acreditació (ENAC). Va ser designada per a això per l'Ordre del Ministeri d'Indústria i Energia, de 26 de febrer de 1986, d'acord amb el Reial decret 1614/1985 i reconeguda com a organisme de normalització i per a actuar com entitat de certificació pel RD 2200/1995, en desenvolupament de la Llei 21/1992, d'Indústria (sempre parlant de legislació espanyola).
Les funcions d'AENOR són:
* Elaborar normes tècniques espanyoles (UNE) amb la participació oberta a totes les parts interessades i representar a l'Estat espanyol en els diferents organismes de normalització regionals i internacionals.
* Certificar productes, serveis i empreses.
Així mateix, AENOR desenvolupa activitats de:
* Formació.
* Cooperació internacional.

## Història

Fins a la seva creació les tasques de normalització eren responsabilitat de l'Institut de Racionalització i Normalització (IRANOR), entitat pública creada el 1945 dependent del Centre Superior d'Investigacions Científiques.
| Fites |
| 1986 | Creació d'AENOR |
| 1987 | Primera norma UNE editada |
| 1988 | Primer certificat de Marca N de Producte |
| 1989 | Primer certificat de sistema de gestió de la qualitat |
| 1990 | Primer projecte de Cooperació Internacional |
| 1992 | Creació del Centre de Formació |
| 1993 | Obertura de la primera delegació, al País Basc, i de l'Agència d'AENOR a Andalusia |
| 1995 | Primer certificat de Sistema de Gestió Ambiental |
| 1996 | AENOR, primera entitat espanyola acreditada per l'Entitat Nacional d'Acreditació (ENAC) |
| 1997 | Obertura d'AENORMèxic |
| 1999 | Creació del CEIS (Centre d'Assajos, Innovació i Serveis) |
| 2001 | Creació d'AENORinternacional |
| 2002 | Primer certificat de sistemes de gestió en R+D+I |
| 2004 | Primer certificat de sistemes de gestió en seguretat i salut laboral |
| 2005 | Acreditació per les Nacions Unides com a Entitat Operacional Designada – Protocol de Kyoto. Primera entitat espanyola a aconseguir-ho |
| 2008 | Creació d'AENORlaboratori |
| 2009 | Obertura de l'última delegació, Castella-la Manxa. AENOR present a les 17 comunitats autònomes |
| 2010 | Obertura de seus a l'Equador, la República Dominicana i el Marroc. |

## Participació en els organismes internacionals i regionals de normalització

AENOR és el membre espanyol de les següents organitzacions internacionals de normalització:
* Organització Internacional per a la Normalització (ISO)
* Comissió Electrotècnica Internacional (IEC)
Així mateix, en l'àmbit europeu, AENOR és el membre espanyol en els següents organismes de normalització reconeguts:
* Comitè Europeu de Normalització (CEN)
* Comitè Europeu de Normalització Electrotècnica (CENELEC)
I és l'organisme nacional espanyol de normalització davant l'Institut Europeu de Normalització de les Telecomunicacions (ETSI).

## Referències

* ↑ «Spain (AENOR)». International Organization for Standardization. ISO. [Consulta: 31 maig 2016].
* ↑ «Associació Espanyola de Normalització i Certificació». Gran Enciclopèdia Catalana. Barcelona: Grup Enciclopèdia Catalana.
* ↑ RD 2200/1995
* ↑ «història de l'entitat a la web d'AENOR». Arxivat de l'original el 2012-05-22. [Consulta: 26 abril 2012].
* ↑ «ISO members». International Organization for Standardization. ISO. [Consulta: 31 maig 2016].

## Vegeu també

* Normalització
* NTP
* ISO
* UIT
* Comissió Electrotècnica Internacional